พาณิชย์ เผย CPI เดือน ก.ค.58 หดตัว 1.05% จากตลาดคาด 1%
พาณิชย์เผย CPI เดือน ก.ค.58 ลดลง 1.05% จากตลาดคาดลดลง 1% โดยเป็นการติดลบต่อเนื่องเป็นเดือนที่ 7 ส่วน Core CPI เดือน ก.ค.58 สูงขึ้น 0.94% ขณะที่ราคาสินค้าหมวดอาหารและเครื่องดื่มในเดือน ก.ค.58 อยู่ที่ 114.41 เพิ่มขึ้น 1.1% คาดเงินเฟ้อจะกลับมาบวกช่วงเดือนก.ย.-ต.ค.58 จากที่ใน Q3/58 ติดลบราว 0.3-0.5%
3 ส.ค. 2558

นายสมเกียรติ ศรีรัตนพันธ์ ผู้อำนวยการสำนักงานนโยบายและยุทธศาสตร์การค้า กระทรวงพาณิชย์ แถลงดัชนีราคาผู้บริโภค (CPI) ในเดือน ก.ค.58 อยู่ที่ 106.57 ลดลง 1.05% เมื่อเทียบกับเดือน ก.ค.57 ขณะที่ตลาดคาดติดลบ 1% โดยยังเป็นการติดลบต่อเนื่องเป็นเดือนที่ 7 ทั้งนี้เมื่อเทียบกับเดือน มิ.ย. 58 ลดลง 0.07% ส่งผลให้ CPI ช่วง 7 เดือนแรกของปีนี้ (ม.ค.-ก.ค.58) ลดลง 0.85%
ส่วนดัชนีราคาผู้บริโภคพื้นฐาน (Core CPI) เดือน ก.ค.58 อยู่ที่ 105.93 เพิ่มขึ้น 0.94% จากเดือน ก.ค.57 และเพิ่มขึ้น 0.10% จากเดือนก่อนหน้า ส่งผลให้ Core CPI ช่วง 7 เดือนของปี 58 โตขึ้น 1.18%
สำหรับดัชนีราคาสินค้าหมวดอาหารและเครื่องดื่มในเดือน ก.ค.58 อยู่ที่ 114.41 เพิ่มขึ้น 1.1% จากเดือน ก.ค.57 และเพิ่มขึ้น 0.41% จากเดือน มิ.ย.58 ขณะที่ดัชนีราคาสินค้าที่ไม่ใช่หมวดอาหารและเครื่องดื่ม อยู่ที่ 102.34 หดตัว 2.22% จากเดือน ก.ค.57 และลดลง 0.34% จากเดือน มิ.ย.58
ขระที่คาดว่าเงินเฟ้อจะกลับมาบวกช่วงเดือนก.ย.-ต.ค.58 จากในไตรมาส 3/58 ติดลบราว 0.3-0.5%